b'\n_START_ARTICLE_\nHarry Potter (lik)\n_START_SECTION_\nHarry Potter i Kamen mudraca\n_START_PARAGRAPH_\nKao \xc5\xa1to je re\xc4\x8deno i Harryju Potteru i Kamenu mudraca, Harry nije ni znao da je \xc4\x8darobnjak do svog jedanaestog ro\xc4\x91endana, kad mu je Rubeus Hagrid, lovo\xc4\x8duvar u Hogwartsu i pomo\xc4\x87nik Albusa Dumbledorea, objasnio situaciju i rekao mu za njegovu slavu u \xc4\x8darobnja\xc4\x8dkoj zajednici. S vremenom je Harryju po\xc4\x8dela i\xc4\x87i na \xc5\xbeivce njegova slava, \xc5\xa1to je i utjecalo na njegove odnose s drugima, tako da su se oni ili sa\xc5\xbealili nad njim ili su ga mrzili._NEWLINE_Kratko nakon svih tih saznanja o \xc4\x8darobnja\xc4\x8dkom svijetu i svojoj ulozi u njemu, Harry je zapo\xc4\x8deo \xc5\xa1kolovanje u \xc5\xa1koli vje\xc5\xa1ti\xc4\x8darenja i \xc4\x8darobnja\xc5\xa1tva u Hogwartsu. Tamo je svrstan u gryffindorski dom i ubrzo se sprijateljio s Ronom Weasleyjem, a kasnije i s Hermionom Granger. Me\xc4\x91utim, Draco Malfoy, koji je svrstan u Slytherinski dom, postao je Harryjev najve\xc4\x87i neprijatelj u Hogwartsu. Harry dijeli spavaonicu s Ronom, Nevilleom Longbottomom, Seamusom Finniganom i Deanom Thomasom. Njegova je prva godina obilje\xc5\xbeena, izme\xc4\x91u ostalog izabran je na poziciju traga\xc4\x8da u gryffindorskoj metlobojskoj ekipi zbog svoje prirodne nadarenosti za letenje i tako je postao najmla\xc4\x91i igra\xc4\x8d nekog doma u posljednjih stotinu godina._NEWLINE_Za\xc5\xa1tita koju je Harry dobio \xc5\xbertvom svoje majke jo\xc5\xa1 mu je jednom pomogla kad se Lord Voldemort potajno vratio u \xc4\x8darobnja\xc4\x8dki svijet u potrazi za Kamenom Mudraca da bi vratio svoje tijelo. Koriste\xc4\x87i tijelo profesora Quirrella, u\xc4\x8ditelja u Hogwartsu, Voldemort je do\xc5\xa1ao u \xc5\xa1kolu u potrazi za kamenom. Harry je uspio pre\xc5\xbeivjeti susret sa Voldemortom i ponovno ga oslabiti koriste\xc4\x87i za\xc5\xa1titu svoje majke. Voldemort nije mogao dotaknuti Harryja pa je pobjegao, ostavljaju\xc4\x87i Quirrella da umre.\n_START_SECTION_\nHarry Potter i Odaja tajni\n_START_PARAGRAPH_\nU Harryju Potteru i Odaji tajni, Harry se suo\xc4\x8dio s jo\xc5\xa1 izazova. Neki su mu samo malo smetali (kao poku\xc5\xa1aji Gilderoya Lockharta da iskoristi njegovu slavu i veliko po\xc5\xa1tovanje Colina Creeveyja), dok su drugi bili puno ozbiljniji i te\xc5\xbee podno\xc5\xa1ljivi, kao na primjer kad je pred cijelom \xc5\xa1kolom otkriven kao parselust (osoba koja govori zmijski jezik) i kad je bio pod sumnjom da je Slytherinov ba\xc5\xa1tinik te okrivljavan za seriju napada koji su se dogodili u \xc5\xa1koli. Ali njegov je najte\xc5\xbei izazov bio smrtonosni basilisk kojeg je pustio duh Toma Riddlea, mladog Voldemorta. Tom Riddle pustio je zmiju iz odaje kontroliraju\xc4\x87i Ginny Weasley pomo\xc4\x87u dnevnika koji je sadr\xc5\xbeavao dio njegove du\xc5\xa1e._NEWLINE_Harry je dokazao svoju hrabrost i odva\xc5\xbenost kada je spasio Ginny, ubio basiliska ma\xc4\x8dem Godrica Gryffindora i pobijedio Riddlea tako \xc5\xa1to je u dnevnik zabio jedan basiliskov zub i time uni\xc5\xa1tio Riddleov duh, odnosno jedan od Voldemortovih \xc5\xa1est horkruksa.\n_START_SECTION_\nHarry Potter i Zato\xc4\x8denik Azkabana\n_START_PARAGRAPH_\nU Harryju Potteru i Zato\xc4\x8deniku Azkabana Harry se po\xc4\x8deo mijenjati. Bio je ljut zato \xc5\xa1to je vjerovao da je Sirius Black, koji je nedavno pobjegao iz Azkabana, odgovoran za otkrivanje mjesta skrivanja njegovih roditelja Voldemortu. Harry je otkrio i da je Black bio njegov krsni kum i najbolji prijatelj njegovog oca. To je dodatno razbijesnilo Harryja pa je \xc5\xbeelio prona\xc4\x87i i ubiti Blacka. Kasnije je Harry otkrio da Sirius nije izdao njegove roditelje, nego da je to u\xc4\x8dinio sluga Lorda Voldemorta, Peter Pettigrew, jo\xc5\xa1 jedan stari prijatelj Harryjeva oca i Siriusa. Do kraja pri\xc4\x8de Sirius je ve\xc4\x87 ponudio Harryju ne\xc5\xa1to \xc5\xa1to je Harry \xc5\xbeelio cijelog \xc5\xbeivota: dom daleko od Dursleyja. Harry je to brzo i s veseljem prihvatio, ali izgubio je tu priliku za sretniji \xc5\xbeivot zato \xc5\xa1to nije skinuta ljaga sa Siriusova imena pa je on morao nastaviti bje\xc5\xbeati od vlasti, koja je ostala u uvjerenju da je on ubojica.\n_START_SECTION_\nHarry Potter i Plameni Pehar\n_START_PARAGRAPH_\nU Harryju Potteru i Plamenom Peharu, Harry je tajanstveno izabran da se natje\xc4\x8de na Tromagijskom turniru, iako se on nije ni prijavio, a nije ni dovoljno star da se kvalificira. Natjecanje se sastoji od tri opasna zadatka, a posljednji zavr\xc5\xa1ava svojevrsnom utrkom za osvajanje Tromagijskog pokala. Nakon \xc5\xa1to su i Harry i Cedric Diggory izabrani za prvake Hogwartsa, oni polako postaju prijatelji. Harry je otkrio Cedricu ono \xc5\xa1to su svi drugi prvaci ve\xc4\x87 znali - u prvom \xc4\x87e zadatku biti zmajeva. U zamjenu za tu Harryjevu pomo\xc4\x87, Cedric Harryju daje savjet kako shvatiti trag koji su dobili za sljede\xc4\x87i zadatak._NEWLINE_Nakon \xc5\xa1to su Cedric i Harry pomogli jedan drugome u tre\xc4\x87em zadatku, labirintu punom raznih \xc4\x8dudovi\xc5\xa1nih stvorenja i \xc4\x8darobnih prepreka, nijedan od njih ne \xc5\xbeeli uzeti pokal, osje\xc4\x87aju\xc4\x87i da ga onaj drugi vi\xc5\xa1e zaslu\xc5\xbeuje. Cedric ne bi do\xc5\xa1ao do pokala da mu Harry nije pomogao u zadnjem trenutku. Harry pak ne bi pobijedio u utrci sa Cedricom, zato \xc5\xa1to mu je noga ozlije\xc4\x91ena. Zato oni odlu\xc4\x8de zajedno i u isto vrijeme posegnuti za pokalom, nesvjesni toga da je pokal zapravo putoklju\xc4\x8d. On ih preveze ravno do groblja gdje ih o\xc4\x8dekuje sam Lord Voldemort._NEWLINE_Harry svjedo\xc4\x8di ubojstvu Cedrica, kojeg je ubio Peter Pettigrew kletvom Avada Kedavra. Odmah nakon toga, Harry je svezan i svjedo\xc4\x8di \xc4\x8daroliji koja je vratila tijelo Lordu Voldemortu (\xc4\x8darolija je uklju\xc4\x8divala i Harryjevu krv koja je Voldemortu omogu\xc4\x87ila "imunost" na Harryja)._NEWLINE_Voldemort zove svoje smrtono\xc5\xa1e, i nezadovoljan je zato \xc5\xa1to ga nisu prije potra\xc5\xbeili. Zatim se odlu\xc4\x8di boriti s Harryjem prije nego \xc5\xa1to ga ubije. Ali ne zna da su njegov i Harryjev \xc5\xa1tapi\xc4\x87 bra\xc4\x87a (imaju istu jezgru, perje koje pripada Dumbledoreovu feniksu, Fawkesu). Kad su takvi \xc5\xa1tapi\xc4\x87i prisiljeni boriti se jedan protiv drugog, oni stvore posebnu vezu, \xc4\x8daroliju Priori Incantatem zbog koje su iz Voldemortovog \xc5\xa1tapi\xc4\x87a po\xc4\x8deli izlaziti "duhovi" svih onih koje je ubio. To uklju\xc4\x8duje Harryjeve roditelje i Cedrica (ubio ga je Pettigrew, ali Voldemortovim \xc5\xa1tapi\xc4\x87em), koji zatra\xc5\xbei od Harryja da njegovo tijelo odnese njegovim roditeljima. Duhovi su pomogli Harryju da pobjegne s groblja pomo\xc4\x87u putoklju\xc4\x8da._NEWLINE_Harry saznaje da je novi profesor Obrane od mra\xc4\x8dnih sila, "Divljooki" Moody, zapravo varalica. To je zapravo bio Barty Crouch ml.. koji je planirano uspio pomo\xc4\x87i Voldemortu da se ponovno do\xc4\x8depa tijela. On je i prijavio Harryja na turnir te poku\xc5\xa1ao osigurati da Harry do\xc4\x91e do Tromagijskog pokala. Nakon \xc5\xa1to su Harry, Dumbledore, Snape i McGonagallica \xc4\x8duli Crouchevo svjedo\xc4\x8denje, Harry se prisjetio svih doga\xc4\x91aja za Dumbledorea i svog krsnog kuma. Dakle, u ovom je romanu Lord Voldemort povratio svoju izgubljenu mo\xc4\x87.\n_START_SECTION_\nHarry Potter i Red feniksa\n_START_PARAGRAPH_\nHarry Potter i Red feniksa po\xc4\x8dinje dok je Harry na ljetnim praznicima kod Dursleyjevih. O\xc4\x8dajan je zbog vijesti koje pristi\xc5\xbeu iz \xc4\x8darobnja\xc4\x8dkog svijeta, a zna i da se Voldemort vratio (u \xc5\xa1to Ministarstvo magije odbija povjerovati). Napadnu ga dementori i on mora koristiti \xc4\x8daroliju Patronus kako bi spasio sebe i svojeg brati\xc4\x87a, Dudleyja, iako je maloljetnim \xc4\x8darobnjacima zabranjeno baviti se magijom izvan \xc5\xa1kole._NEWLINE_Harryja je nakon napada nekolicina \xc4\x8dlanova ponovno okupljenog Reda feniksa odvela u ku\xc4\x87u na Grimmauldovom trgu br. 12, novo sjedi\xc5\xa1te Reda feniksa, \xc4\x8diji je vlasnik bio Sirius Black, Harryjev krsni kum. Harry saznaje da se Red priprema za Voldemortove napade, ali ne uspijeva do\xc4\x87i do drugih informacija. Ron i Hermione obavje\xc5\xa1tavaju Harryja da Ministar magije, Cornelius Fudge, organizira kampanju protiv njega i Dumbledorea; Dnevni je prorok po\xc4\x8deo po nalogu Ministarstva objavljivati \xc4\x8dlanke koji Dumbledorea i Harryja opisuju kao la\xc5\xbeove koji "tvrde" da se Lord Voldemort vratio._NEWLINE_Ministarstvo je pozvalo Harryja na saslu\xc5\xa1anje zato \xc5\xa1to se ilegalno koristio magijom, a u najgorem je slu\xc4\x8daju to saslu\xc5\xa1anje moglo zavr\xc5\xa1iti izbacivanjem iz Hogwartsa. Ipak, Dumbledore je uspio do\xc4\x87i do Arabelle Figg koja je svjedo\xc4\x8dila da se Harry poslu\xc5\xbeio magijom u samoobrani i Harry je oslobo\xc4\x91en svih optu\xc5\xbebi. Me\xc4\x91utim, Fudge koristi svoj utjecaj kako bi postavio Dolores Umbridge, svoju vjernu suradnicu, na mjesto profesorice Obrane od mra\xc4\x8dnih sila u Hogwartsu kako bi ona mogla \xc5\xa1pijunirati Dumbledorea i Fudgea obavje\xc5\xa1tavati o svemu \xc5\xa1to se doga\xc4\x91a u \xc5\xa1koli. Kasnije postaje jasno da je upravo Umbridgeica naredila dementorima da napadnu Harryja._NEWLINE_Imenovana Velikom inkvizitoricom Hogwartsa, Umbridge je dobila mo\xc4\x87 mijenjanja \xc5\xa1kolskih pravila kojima je ograni\xc4\x8dila \xc5\xa1to profesori i u\xc4\x8denici smiju raditi. Svoje razrede nije u\xc4\x8dila prakti\xc4\x8dnoj strani Obrane od mra\xc4\x8dnih sila nego samo teoriji koju je odobrilo Ministarstvo magije, a Harry je poku\xc5\xa1ala natjerati da se odrekne svojih tvrdnji o Voldemortu sadisti\xc4\x8dkim kaznama, ali on je ostao ustrajan vjeruju\xc4\x87i da \xc4\x8darobnja\xc4\x8dki svijet mora znati istinu. Na Hermionin poticaj Harry potajno osniva tajnu grupu (sarkasti\xc4\x8dno nazvanu "Dumbledoreova Armija" ili D.A., kao ruganje paranoji Ministarstva) kako bi u\xc4\x8denike podu\xc4\x8dio samoobrani._NEWLINE_Tijekom \xc5\xa1kolske godine Harryja progone uznemiruju\xc4\x87e vizije, a jedna od njih dovodi do spa\xc5\xa1avanja Arthura Weasleyja nakon \xc5\xa1to ga napadne Voldemortova zmija Nagini. Dok je bio u posjetu gospodinu Weasleyju u Bolnici svetog Munga za magi\xc4\x8dne ozljede i bolesti Harry je doznao da tijekom svojih vizija on zapravo ima uvid u Voldemortov um i zato se boji da ga Voldemort opsjeda, iako Ginny, koju je u Harryju Potteru i Odaji tajni zaista opsjeo Voldemort procjenjuje da Harry nije opsjednut i da se izme\xc4\x91u Harryjevog i Voldemortovog uma doga\xc4\x91a ne\xc5\xa1to drugo._NEWLINE_Kad Voldemort postane svjestan mentalne povezanosti izme\xc4\x91u sebe i Harryja, on u Harryjev um usadi la\xc5\xbenu viziju u kojoj je Sirius mu\xc4\x8den u Ministarstvu magije. Harry i \xc4\x8dlanovi D.A. Ron Weasley, Hermiona Granger, Ginny Weasley, Neville Longbottom i Luna Lovegood lete u sjedi\xc5\xa1te Ministarstva u London na \xc5\xa1kolskim testralima - krilatim, reptilskim konjima. U Londonu padaju u zamku Voldemortovih smrtono\xc5\xa1a koji poku\xc5\xa1avaju ukrasti staklenu kuglu u kojoj se nalazi proro\xc4\x8danstvo koje se ti\xc4\x8de Harryja i Voldemorta. Samo oni na koje se proro\xc4\x8danstvo odnosi mogu uzeti kuglu s police na kojoj je pohranjena, ali Voldemort se ne \xc5\xbeeli izlagati takvome riziku; umjesto toga namamio je Harryja da uzme proro\xc4\x8danstvo. U\xc4\x8denici se bore sa smrtono\xc5\xa1ama, a ozlje\xc4\x91enih ima na obje strane. Bellatrix Lestrange mu\xc4\x8di Nevillea kletvom Cruciatus, istom \xc4\x8darolijom kojom je njegove roditelje dovela do ludila. Tijekom borbe krhka je kugla razbijena zbog \xc4\x8dega je proro\xc4\x8danstvo uni\xc5\xa1teno. U pravom trenutku u Odjel tajni, gdje se bitka i vodila, ulaze \xc4\x8dlanovi Reda feniksa koji nastavljaju borbu sa smrtono\xc5\xa1ama. Sirius tragi\xc4\x8dno umire nakon \xc5\xa1to ga je pogodila \xc4\x8darolija iz \xc5\xa1tapi\xc4\x87a njegove ro\xc4\x91akinje Bellatrix; njegovo tijelo nestaje iza tajanstvenog luka prekrivenog velom. Harry u bijesu tr\xc4\x8di za Bellatrix do predvorja zaklev\xc5\xa1i se da \xc4\x87e je ubiti, ali neuspje\xc5\xa1no poku\xc5\xa1ava baciti na nju neoprostivu kletvu. Odjednom se pojavljuje Voldemort koji poku\xc5\xa1ava ubiti Harryja kletvom Avada Kedavra, ali sti\xc5\xbee i Dumbledore te zapo\xc4\x8dinje njihov dvoboj. Voldemort bje\xc5\xbei dezaparatiraju\xc4\x87i se s Bellatrix, ali ga prije toga uspiju vidjeti Ministar magije i drugi zaposlenici Ministarstva._NEWLINE_Ministarstvo magije zatim obavje\xc5\xa1tava \xc4\x8darobnja\xc4\x8dku javnost o Voldemortovom povratku,a tako\xc4\x91er Ministar magije Fudge daje ostavku. Ponovno u Hogwartsu Dumbledore obja\xc5\xa1njava Harryju da ga je Voldemort poku\xc5\xa1ao ubiti kao bebu ba\xc5\xa1 zbog tog proro\xc4\x8danstva te pokazuje Harryju vlastito sje\xc4\x87anje na to proro\xc4\x8danstvo koje je pred njim izrekla profesorica Trelawney. Jo\xc5\xa1 uvijek shrvanog zbog Siriusove smrti Harryja ne zanima proro\xc4\x8danstvo i u tom trenutku jo\xc5\xa1 nije svjestan svoje sudbine - da mora ubiti Voldemorta ili \xc4\x87e ga Voldemort ubiti.\n_START_SECTION_\nHarry Potter i Princ mije\xc5\xa1ane krvi\n_START_PARAGRAPH_\nU Harryju Potteru i Princu mije\xc5\xa1ane krvi \xc4\x8darobnja\xc4\x8dka je populacija Harryja po\xc4\x8dela nazivati "Izabranim" nakon \xc5\xa1to je Dnevni Prorok objavio vijest o proro\xc4\x8danstvu koje govori da \xc4\x87e Harry ubiti Voldemorta. Harry informira Rona i Hermionu o proro\xc4\x8danstvu, ali odbija pomo\xc4\x87i novoizabranom ministru magije, Rufusu Scrimgeouru, govore\xc4\x87i da je "Dumbledoreov \xc4\x8dovjek do sr\xc5\xbei"._NEWLINE_Nakon \xc5\xa1to su Harry, Ron i Hermiona primijetili \xc4\x8dudno pona\xc5\xa1anje Draca Malfoyja u Zakutnoj ulici, Harry je posumnjao da se Draco mo\xc5\xbeda pridru\xc5\xbeio smrtono\xc5\xa1ama, ali Ron i Hermione to su smatrali apsurdnim._NEWLINE_U Hogwartsu je Harry u\xc5\xbeasnut saznanjem da je novi profesor Obrane od mra\xc4\x8dnih sila Severus Snape. Mjesto profesora \xc4\x8carobnih napitaka preuzeo je Dumbledoreov stari kolega, Horace Slughorn. Slughorn Harryju posu\xc4\x91uje stari ud\xc5\xbebenik iz \xc4\x8darobnih napitaka koji je pripadao u\xc4\x8deniku koji je sebe nazivao "Princem mije\xc5\xa1ane krvi". Korisne rukom pisane bilje\xc5\xa1ke po cijeloj knjizi poma\xc5\xbeu Harryju na \xc4\x8carobnim napicima i on u o\xc4\x8dima profesora Slughorna postaje stru\xc4\x8dnjak za \xc4\x8darobne napitke te uspijeva \xc4\x8dak i osvojiti bo\xc4\x8dicu napitka Felix Felicis koji donosi sre\xc4\x87u. U me\xc4\x91uvremenu se Harry ponovno zaljubljuje i to u Ronovu sestru, Ginny._NEWLINE_Dumbledore je po\xc4\x8deo Harryju dr\xc5\xbeati privatne satove koji su zapravo putovanja u sje\xc4\x87anja razli\xc4\x8ditih osoba koja se ti\xc4\x8du Voldemorta i koja su pohranjena u Situ sje\xc4\x87anja. Jedno sje\xc4\x87anje, ono profesora Slughorna, bilo je preina\xc4\x8deno pa je Dumbledore dao Harryju zadatak da uvjeri Slughorna da mu da cjelovito i to\xc4\x8dno sje\xc4\x87anje. Harry je iskoristio dozu Felixa Felicisa i dobio sje\xc4\x87anje, a usput je rije\xc5\xa1io i nekoliko manjih problema. Sje\xc4\x87anja nisu otkrila samo Voldemortovu osobnost ve\xc4\x87 i na\xc4\x8din na koji ga je mogu\xc4\x87e ubiti zato \xc5\xa1to je du\xc5\xa1u podijelio na sedam dijelova, skrivaju\xc4\x87i \xc5\xa1est njezinih dijelova u predmete nazvane horkruksi. Sedmi je dio du\xc5\xa1e ostao u njegovom tijelu. \xc4\x8cak i ako je njegovo tijelo uni\xc5\xa1teno ne mo\xc5\xbee umrijeti dok god postoje horkruksi. Sje\xc4\x87anja su sugerirala u kojim bi predmetima mogli biti skriveni dijelovi Voldemortove du\xc5\xa1e._NEWLINE_Na Bo\xc5\xbei\xc4\x87 je Harry na\xc4\x8duo sva\xc4\x91u profesora Snapea i Draca Malfoyja u kojoj je Snape priznao da je s Malfoyjevom majkom, Narcissom, sklopio Neprekr\xc5\xa1ivu zakletvu kojom se obvezao da \xc4\x87e pomo\xc4\x87i Dracu u izvr\xc5\xa1avanju zadatka za svog "Gospodara". Hermione je jo\xc5\xa1 uvijek odbijala vjerovati da je Draco smrtono\xc5\xa1a, a Dumbledore je rekao da ga taj razgovor ne zanima; obje su reakcije frustrirale Harryja._NEWLINE_Dumbledore je pozvao Harryja da zajedno s njim po\xc4\x91e u \xc5\xa1pilju za koju je vjerovao da je u njoj skriven horkruks. Prije odlaska u \xc5\xa1pilju Harry je sreo profesoricu Trelawney koja mu je rekla vi\xc5\xa1e o proro\xc4\x8danstvu pa je on otkrio da je Snape odgovoran za odavanje dijela proro\xc4\x8danstva Voldemortu. Profesorica mu je rekla i za \xc4\x8dudna zbivanja u Sobi potrebe \xc5\xa1to je Harryja dovelo do zaklju\xc4\x8dka da je Draco zavr\xc5\xa1io pripreme za svoj plan protiv Dumbledorea. Dumbledore nije bio zabrinut i njihova je misija nastavljena, iako je Dumbledore te\xc5\xa1ko ozlije\xc4\x91en._NEWLINE_Dumbledore i Harry se vra\xc4\x87aju u \xc5\xa1kolu i otkrivaju da su u nju upali smrtono\xc5\xa1e. Harryja, koji je nosio \xc4\x8darobni pla\xc5\xa1t nevidljivosti, imobilizirao je Dumbledore kad su se suo\xc4\x8dili s Dracom na vrhu astronomskog tornja. Dok je Dumbledore razgovarao s Dracom o njegovom planu i poku\xc5\xa1avao ga odgovoriti od ubojstva na tornju im se pridru\xc5\xbeilo jo\xc5\xa1 smrtono\xc5\xa1a. Uskoro je stigao i Snape koji je naredio smrtono\xc5\xa1ama da stanu u stranu, a zatim je kletvom Avada Kedavra usmrtio Dumbledorea \xc4\x8dije je tijelo palo s tornja. Harry se nije mogao micati i bio je prisiljen cijeli doga\xc4\x91aj odgledati u ti\xc5\xa1ini i u\xc5\xbeasavanju._NEWLINE_\xc4\x8carolija ba\xc4\x8dena na Harryja gubi svoj u\xc4\x8dinak zato \xc5\xa1to je Dumbledore, koji je \xc4\x8daroliju bacio, mrtav. Harry zatim tr\xc4\x8di za Snapeom koji otkriva da je on zapravo Princ mije\xc5\xa1ane krvi. On odbija sve kletve koje na njega baca Harry, ali mu ne poku\xc5\xa1ava nauditi, a u tome sprje\xc4\x8dava i druge smrtono\xc5\xa1e. Harry uzima medaljon koji se jo\xc5\xa1 uvijek nalazio u blizini Dumbledoreova tijela, a kojeg su na\xc5\xa1li u \xc5\xa1pilji. Poruka u medaljon otkriva da to nije horkruks; pravi je horkruks ve\xc4\x87 ukrala osoba s inicijalima R.A.B. Ogor\xc4\x8deni Harry shva\xc4\x87a da je Dumbledore umro bez razloga._NEWLINE_Nakon Dumbledoreovog pogreba Harry odlu\xc4\x8duje napustiti Hogwarts zaklinju\xc4\x87i se da \xc4\x87e uni\xc5\xa1titi \xc4\x8detiri preostala Voldemortova horkruksa. Dva su ve\xc4\x87 uni\xc5\xa1tena - jednog (Riddleov dnevnik) uni\xc5\xa1tio je Harry, a drugoj (prsten) Dumbledore - a tajanstveni je R.A.B. mo\xc5\xbeda uni\xc5\xa1tio tre\xc4\x87i (medaljon). Harry tako\xc4\x91er \xc5\xbeeli osvetu te sada mrzi Snapea koliko i Voldemorta. Kako bi za\xc5\xa1titio Ginny od Voldemorta on prekida njihovu vezu, ali Ron i Hermiona odlu\xc4\x8duju pratiti ga u njegovoj potrazi za horkruksima._NEWLINE_Ponovno potvrda Ronove i Hermionine odanosti dolazi nakon godine tijekom koje su veze izme\xc4\x91u prijatelja bile testirane na razli\xc4\x8dite na\xc4\x8dine. Ta gesta, zajedno s pribli\xc5\xbeavanjem Harryjevog sedamnaestog ro\xc4\x91endana (punoljetnost u \xc4\x8darobnja\xc4\x8dkom svijetu) i mogu\xc4\x87nost da Hogwarts ne nastavi s radom simboliziraju kraj preostale dje\xc4\x8dje nevinosti kod likova. Sada su gotovo odrasli i spremni zajedno se suo\xc4\x8diti s Voldemortom.\n_START_SECTION_\nHarry Potter i Darovi smrti\n_START_PARAGRAPH_\nU Harryju Potteru i Darovima smrti, Harry provodi u djelo svoju odluku da napusti Hogwarts i krene u potragu za preostalim Voldemortovim horkruksima. Malo prijenjegovog sedamnaestog ro\xc4\x91endana, Harry se potajno seli iz doma Dursleyjevih, ali grupu iz zasjede napadnu smrtono\xc5\xa1e i Voldemort te je Divljooki Moody ubijen. Harry te Ron i Hermiona, koji su mu se pridru\xc5\xbeili, pronalaze Slytherinov medaljon; trio zatim luta Velikom Britanijom izbjegavaju\xc4\x87i zarobljavanje dok tra\xc5\xbee horkrukse. Iako ne pronalaze horkrukse, uspijevaju do\xc4\x87i do Gryffindorovog ma\xc4\x8da, predmeta kojeg su napravili goblini, koji mo\xc5\xbee uni\xc5\xa1titi horkrukse. _NEWLINE_Harry tijekom potrage saznaje za mra\xc4\x8dnu pro\xc5\xa1lost Albusa Dumbledorea, postojanje Darova smrti-triju predmeta koji, po legendi, jednog \xc4\x8dine gospodarem smrti. Inteligentnim prou\xc4\x8davanjem reakcije Bellatrix Lestrange kad je trio zarobljen, doznaju lokaciju sljede\xc4\x87eg horkruksa. Uspijevaju pobje\xc4\x87i uz pomo\xc4\x87 Petera Pettigrewa, koji se odu\xc5\xbeio Harryju za svoj \xc5\xbeivot_NEWLINE_, iako ga zbog toga ubija vlastita srebrna ruka. Harry, Ron i Hermiona uz pomo\xc4\x87 goblina Griphooka provaljuje u banku Gringotts i dolazi do Hufflepuffkinog pehara - horkruksa, iako Harry usput ostaje bez ma\xc4\x8da kojeg uzima Griphook pa ne mo\xc5\xbee odmah uni\xc5\xa1titi pehar._NEWLINE_Nakon kratkih "pogleda" u Voldemortov um, Harry zaklju\xc4\x8duje da je Ravenclawkina dijadema tako\xc4\x91er horkruks koji je skriven u Hogwartsu. Tijekom kaoti\xc4\x8dne bitke koja se vodila u samoj \xc5\xa1koli i na njezinom posjedu, dijadema je uni\xc5\xa1tena u Sobi potrebe, i to nakon \xc5\xa1to su Draco Malfoy, Crabbe i Goyle poku\xc5\xa1ali ubiti Harryja. Ron i Hermiona uni\xc5\xa1tavaju horkruks pehar pomo\xc4\x87u baziliskovih o\xc4\x8dnjaka koje su uzeli iz Odaje tajni. Harry se priprema za uni\xc5\xa1tenje posljednjeg horkruksa - zmije Nagini - i susret s Voldemortom. _NEWLINE_Voldemort nare\xc4\x91uje Nagini da ubije Snapea, ali Snape na samrti daje Harryju svoja sje\xc4\x87anja koja pokazuju da je Snape bio odan Dumbledoreu i otkrivaju da je Harry sedmi horkruks, za kojeg Voldemort ne zna. Tako\xc4\x91er, Harry saznaje da mora umrijeti kako bi pobijedio Voldemorta. Harry se odlazi suo\xc4\x8diti s Voldemortom. Ipak, "smrt" koja o\xc4\x8dekuje Harryja nije stvarna; u snu ili u zagrobnom \xc5\xbeivotu, Harry sre\xc4\x87e Dumbledorea koji mu obja\xc5\xa1njava da ga zbog Harryjeve krvi koja te\xc4\x8de i Voldemortovim \xc5\xbeilama, Gospodar tame ne mo\xc5\xbee ubiti, iako je horkruks koji je bio u njemu uni\xc5\xa1ten Voldemortovom kletvom. _NEWLINE_Dok se bitka pribli\xc5\xbeava vrhuncu, Neville Longbottom odsijeca Nagini glavu koriste\xc4\x87i Gryffindorov ma\xc4\x8d koji se pojavio u Razredbenom klobuku. Molly Weasley baca kletvu na Bellatrix Lestrange te ova umire. Me\xc4\x91u mnogim mrtvima su i Remus Lupin, Tonks, Fred Weasley i Colin Creevey. Harry se vra\xc4\x87a u \xc5\xbeivot, iako se pretvara da je mrtav, te ga donose pred Hogwarts kao trofej Voldemortove vojske. Dok se borba nastavlja Harry se neprimjetno pokriva pla\xc5\xa1tom nevidljivosti. Kako je posljednji horkruks uni\xc5\xa1ten, Harry otkriva da je \xc5\xbeiv i spreman za borbu s Voldemortom. bazgov \xc5\xa1tapi\xc4\x87 (Elder Wand) kojeg je Voldemort ukrao iz Dumledoreove grobnice svoju je odanost dao Harryju, \xc5\xa1to Gospodar Tame nije znao, te je odbio baciti kletvu Avada Kedavra na svog gospodara. Kletva se odbila na Voldemorta i, zato \xc5\xa1to su svi njegovi horkruksi uni\xc5\xa1teni, ubila ga.\n_START_SECTION_\n19 godina poslije\n_START_PARAGRAPH_\nEpilog Darova smrti doga\xc4\x91a se devetnaest godina nakon doga\xc4\x91aja opisanih u knjizi. Harry i Ginny su u braku i imaju troje djece; Jamesa, najstarijeg, Albusa Severusa i Lily. Okupljaju\xc4\x87i se na kolodvoru King\'s Cross, Harry i Ginny, a tako\xc4\x91er i Ron i Hermiona, \xc5\xa1alju svoju djecu u Hogwarts. Draco Malfoy i njegova (neimenovana) \xc5\xbeena tako\xc4\x91er ispra\xc4\x87aju svoga sina, Scorpiusa. Draco i Harry samo se pozdrave kratkim klimanjem glavom.  _NEWLINE_Kad mali Albus, koji kre\xc4\x87e na prvu godinu, zabrinuto razmi\xc5\xa1lja o tome kako bi mogao biti svrstan u Slytherine, Harry mu ka\xc5\xbee kako je jedan od njegovih imenjaka bio Slytherin i najhrabriji \xc4\x8dovjek kojeg je poznavao. Teddy Lupin (sin pokojnih Remusa i Tonks) tako\xc4\x91er je na kolodvoru i primije\xc4\x87eno je da se ljubio s Victoire Weasley, Billovom i Fleurinom k\xc4\x87eri. _NEWLINE_Harryja o\xc5\xbeiljak nije zabolio jo\xc5\xa1 od Voldemortovog poraza i tako zavr\xc5\xa1ava knjiga._NEWLINE_U intervjuu kojeg je dala nakon izlaska knjige, J. K. Rowling otkrila je dodatne informacije o likovima. Harry radi u Ministarstvu magije kao Auror. Ministar magije Kingsley Shacklebolt imenovao je Harryja \xc5\xa1efom Aurora. Harry povremeno predaje na satovima Obrane od mra\xc4\x8dnih sila u Hogwartsu.\n_START_SECTION_\nOsobnost i veze\n_START_PARAGRAPH_\nZbog djetinjstva provedenog kod Dursleyjevih gdje ga nikad nisu voljeli, Harryjeva je najve\xc4\x87a \xc5\xbeelja da bude me\xc4\x91u onima kojima je stalo do njega i da onima koje on voli nitko ne naudi. On polako shva\xc4\x87a da je to nemogu\xc4\x87e dok je Voldemort \xc5\xbeiv. Zbog radoznalosti i \xc5\xbeelje za istra\xc5\xbeivanjem \xc4\x8darobnja\xc4\x8dkog svijeta \xc4\x8desto kre\xc4\x87e u avanture kojima se izla\xc5\xbee riziku; ali obi\xc4\x8dno poku\xc5\xa1ava uvjeriti svoje prijatelje da ne ugro\xc5\xbeavaju sebe prate\xc4\x87i njega. Unato\xc4\x8d tome, njegovi najodaniji prijatelji odbijaju dopustiti mu da se s izazovima suo\xc4\x8dava sam._NEWLINE_Harry se lako razljuti kad netko vrije\xc4\x91a ili prijeti onima do kojih je njemu stalo. Ima niski prag tolerancije za sve za koje smatra da pripadaju "drugoj strani" - bili to smrtono\xc5\xa1e, ljudi koji ne vjeruju njegovom i Dumbledoreovom svjedo\xc4\x8danstvu ili neki Slytherini. Kao i njegov prijatelj Ron, Harry nije uvijek najbolji u\xc4\x8denik pa se \xc4\x8desto oslanja na Hermioninu pomo\xc4\x87. Harry je razvio i poseban smisao za humor kojim \xc4\x8desto uspijeva okrenuti tu\xc4\x91e uvrede protiv njih samih._NEWLINE_Neke se Harryjeve pogre\xc5\xa1ke mogu pripisati patnjama i nesre\xc4\x87ama tijekom \xc5\xbeivota. Harry je osobno svjedo\xc4\x8dio trima ubojstvima i bio je prisiljen ponovno po\xc5\xbeivjeti svoju najraniju i najstra\xc5\xa1niju uspomenu - ubojstvo svojih roditelja koji su se suprotstavili Voldemortu. Bio je prisutan kad je njegovog \xc5\xa1kolskog kolegu, Cedrica Diggoryja, ubio Peter Pettigrew, vidio je ubojstvo svojeg krsnog kuma Siriusa Blacka kojeg je u Ministarstvu magije ubila Bellatrix Lestrange, a svjedo\xc4\x8dio je i smrti svojeg najve\xc4\x87eg za\xc5\xa1titnika i mentora, ravnatelja Hogwartsa Albusa Dumbledorea, kojeg je ubio Severus Snape. Do sada se Harry pet puta suo\xc4\x8dio s Voldemortom, ra\xc4\x8dunaju\xc4\x87i prvi Voldemortov poku\xc5\xa1aj da ubije Harryja jo\xc5\xa1 kao novoro\xc4\x91en\xc4\x8de._NEWLINE_Tijekom ve\xc4\x87eg dijela svog radnog \xc5\xbeivota Harry se morao nositi sa svojim okrutnim i bezosje\xc4\x87ajnim skrbnicima, Dursleyjevima, koji koriste svaku priliku kako bi ponizili i omalova\xc5\xbeavali Harryja, njegove roditelje i \xc4\x8darobnja\xc4\x8dki svijet. Na drugoj je godini cijela \xc5\xa1kola sumnjala da je Harry odgovoran za pu\xc5\xa1tanje baziliska na u\xc4\x8denike. Na \xc4\x8detvrtoj je godini optu\xc5\xbeen za varanje kako bi se mogao natjecatina Tromagijskom turniru. Na petoj je godini izdr\xc5\xbeao situaciju u kojoj se ve\xc4\x87ina \xc4\x8darobnja\xc4\x8dke zajednice okrenula protiv njega vjeruju\xc4\x87i da je on samo la\xc5\xbeljivac \xc5\xbeeljan pa\xc5\xbenje i prevarant; zbog toga se vi\xc5\xa1e povukao u sebe, a u\xc4\x8denici su ga zadirkivali._NEWLINE_Harry se istovremeno nosi i s uobi\xc4\x8dajenim tinej\xc4\x91erskim problemima i vezama. Na primjer, iako je lako sklopio \xc4\x8dvrsto prijateljstvo s Hermionom i Ronom, bila mu je potrebna velika hrabrost da pozove Cho Chang, lijepu Ravenclawku, na spoj. Ponekad se Harry ljuti na Rona i Hermionu, pogotovo kad se njih dvoje sva\xc4\x91aju. Me\xc4\x91utim, njihovo prijateljstvo ja\xc4\x8da tijekom godina, a J. K. Rowling je \xc4\x8dak rekla da je Harry prihvatio Rona i Hermionu kao \xc4\x8dlanove obitelji. Tijekom njihove \xc5\xa1este godine, kad se Ron i Hermiona ozbilnjo posva\xc4\x91aju, Harry je odlu\xc4\x8dan da ostane prijatelj s oboje \xc5\xa1to (iako Rona jo\xc5\xa1 uvijek vidi kao najboljeg prijatelja) pokazuje da su Ron i Hermiona sada vi\xc5\xa1e jednaki u njegovom \xc5\xbeivotu; u sli\xc4\x8dnoj situaciji na tre\xc4\x87oj godini Harry je izabrao da ostane prijatelj s Ronom na ra\xc4\x8dun svojeg prijateljstva s Hermionom._NEWLINE_Harry je razvio prijateljstva i s mnogim odraslim likovima, posebno s Rubeusom Hagridom i Albusom Dumbledoreom. Obitelj Weasley postala je Harryjeva zamjenska obitelj. Gospo\xc4\x91a Weasley posebno se istakla kao maj\xc4\x8dinska figura; ona Harryja smatra sinom, a prema njemu se ponekad odnosi i ljep\xc5\xa1e nego prema vlastitoj djeci. Sli\xc4\x8dno tome i njezini se sinovi prema Harryju odnose kao prema bratu, a gospodin Weasley pokazuje o\xc4\x8dinsku ljubav prema Harryju. Kad Harry sazna da su Sirius Black i njegovi roditelji bili usko povezani, Harry na njega po\xc4\x8dinje gledati kao na jo\xc5\xa1 jednu o\xc4\x8dinsku figuru. Harry je sklopio \xc4\x8dvrsto prijateljstvo i s jednim od svojih biv\xc5\xa1ih profesora Obrane od mra\xc4\x8dnih sila Remusom Lupinom, jednim od Hara\xc4\x8da i jednim od najbolji prijatelja svojeg pokojnog oca._NEWLINE_Harry je odan svojim prijateljima i o\xc4\x8dekuje da i oni njemu budu odani, iako ga to \xc4\x8desto sprje\xc4\x8dava da bude objektivan. Obi\xc4\x8dno slijedi svoje instinkte koji mu govore kome mo\xc5\xbee, a kome ne mo\xc5\xbee (ili ne \xc5\xbeeli) vjerovati.\n_START_SECTION_\nRomanse\n_START_PARAGRAPH_\nHarryjevu platonsku vezu s njegovom najboljom prijateljicom, Hermionom Granger, neki likovi ponekad krivo tuma\xc4\x8de. Viktor Krum, koji se zanima za Hermionu, u Plamenom peharu postaje ljubomoran na Harryja zato \xc5\xa1to ona \xc4\x8desto razgovara s njim; Rita Skeeter, neeti\xc4\x8dna novinarka koja pi\xc5\xa1e za tabloide, koristi nepostoje\xc4\x87i "ljubavni trokut" izme\xc4\x91u Harryja, Hermione i Viktora kao so\xc4\x8dnu pri\xc4\x8du za  \xc4\x8dasopis Vje\xc5\xa1ti\xc4\x8dji tjednik. Cho Chang koja postaje Harryjeva prava djevojka u Redu feniksa tako\xc4\x91er krivo tuma\xc4\x8di vezu izme\xc4\x91u Harryja i Hermione ne uspijevaju\xc4\x87i razaznati da se radi samo o la\xc5\xbeima Rite Skeeter. _NEWLINE_Harryjeva veza s Cho se\xc5\xbee jo\xc5\xa1 iz Zato\xc4\x8denika Azkabana kad on primje\xc4\x87uje njezinu ljepotu i postaje nervozan u njezinoj blizini. U Plamenom peharu njegovo zanimanje pretvara se u dublje simpatije te on uspijeva skupiti hrabrost da je pita \xc5\xbeeli li s njim na Bo\xc5\xbei\xc4\x87ni bal, ali saznaje da ona ve\xc4\x87 ide s Cedricom Diggoryjem. Me\xc4\x91utim, Cedric na kraju knjige biva ubijen. Sljede\xc4\x87e godine Harry po\xc4\x8dinje privla\xc4\x8diti Choinu pa\xc5\xbenju - jo\xc5\xa1 se bore\xc4\x87i s Cedricovom smr\xc4\x87u ona u Harryju tra\xc5\xbei utjehu. Oni zapo\xc4\x8dnu vezu s mnogo uspona i padova, ali njihova veza ne mo\xc5\xbee izdr\xc5\xbeati zato \xc5\xa1to njih dvoje ne \xc5\xbeele iste stvari; Cho jo\xc5\xa1 uvijek tuguje i u Harryju vidi zamjenu za Cedrica, a Harry o\xc4\x8dekuje jednostavnu vezu koja \xc4\x87e kod njega smanjiti koli\xc4\x8dinu stresa, a ne ju jo\xc5\xa1 dodatno pove\xc4\x87ati._NEWLINE_U Princu mije\xc5\xa1ane krvi kod Harryja se javljaju osje\xc4\x87aji prema Ginny koja se \xc4\x8dini nezainteresiranom, a s kojima se on bori tijekom godine; izme\xc4\x91u ostalog postaje ljubomoran na njezinog de\xc4\x8dka, Deana Thomasa (iako to nikad otvoreno ne pokazuje). Ron ne odobrava Ginnyinu vezu s Deanom \xc5\xa1to Harry protuma\xc4\x8di kao Ronovo protivljenje tome da Ginny uop\xc4\x87e ima de\xc4\x8dka zbog \xc4\x8dega postaje zabrinut da \xc4\x87e morati izabrati izme\xc4\x91u veze s Ginny i prijateljstva s Ronom. Me\xc4\x91utim, Harryjev je pesimizam neutemeljen: Ginny i Dean prekidaju, a kad Harryja ponese Gryffindorsko osvajanje metlobojskog kupa on spontano poljubi Ginny pred svim Gryffindorima u dru\xc5\xa1tvenoj prostoriji. Ron, koji dvoji oko veze svojeg najboljeg prijatelja i svoje sestre, na kraju ipak odobrava njihovu vezu. Harryjeva veza s Ginny tijekom nekoliko sljede\xc4\x87ih tjedana "\xc4\x8dini ga sretnijim nego \xc5\xa1to je dugo bio". Do kraja Princa mije\xc5\xa1ane krvi, me\xc4\x91utim, Harry prekida vezu s Ginny zbog njezine sigurnosti - boji se da \xc4\x87e joj Voldemort nauditi. _NEWLINE_Kako Harry ve\xc4\x87i dio sedme knjige provodi u bijegu, malo je interakcije izme\xc4\x91u njega i Ginny; nakon poljupca u Jazbini prije Billovog i Fleurinog vjen\xc4\x8danja, Harry ne vidi Ginny gotovo godinu dana. Ipak, jasno je re\xc4\x8deno da Harry jo\xc5\xa1 uvijek osje\xc4\x87a ne\xc5\xa1to prema Ginny, a u epilogu saznajemo da su nakon doga\xc4\x91aja u knjizi, Harry i Ginny u braku i da imaju troje djece, Jamesa Siriusa, Albusa Severusa te Lily Lunu.\n_START_SECTION_\nObitelj\n_START_PARAGRAPH_\n_NEWLINE_Harry James Potter ro\xc4\x91en je 31.srpnja 1980. Njegovi  su roditelji James i Lily Potter. Njegova majka, djevoja\xc4\x8dkog prezimena Evans, potje\xc4\x8de iz bezja\xc4\x8dke obitelji, a njegov otac James ro\xc4\x91en je u obitelji \xc4\x8distokrvnih \xc4\x8darobnjaka. Njegovi su roditelji (po \xc4\x8darobnja\xc4\x8dkim mjerilima) bili ne\xc5\xa1to stariji. Ta \xc4\x8distokrvnost njegova oca mogla bi upu\xc4\x87ivati na to da je Harry u daljim rodbinskim vezama s drugim \xc4\x8distokrvnim obiteljima, \xc5\xa1to je rekao i sam Sirius Black._NEWLINE_James i Lily ostavili su Harryju u nasljedstvo veliku koli\xc4\x8dinu \xc4\x8darobnja\xc4\x8dkog novca koji Harry koristi za kupnju stvari za Hogwarts; Harryjev prijatelj Ron koji dolazi iz velike i siroma\xc5\xa1ne obitelji ponekad je ljubomoran zbog tog bogatstva. Ako Gringotts posluje kao ostale banke iz stvarnog svijeta, Harryjevo se bogatstvo jo\xc5\xa1 i pove\xc4\x87alo zato \xc5\xa1to deset godina nitko nije podizao novac iz trezora, sve dok Harry nije prvi put posjetio banku._NEWLINE_Harry bi tako\xc4\x91er mogao biti u rodbinskim vezama sa svojim kumom, Siriusom Blackom. James i Sirius mogli bi biti ro\xc4\x91aci u prvom koljenu, \xc5\xa1to nije iznena\xc4\x91uju\xc4\x87e kad se uzme u obzir veli\xc4\x8dina obitelji Black. Charlus Potter bio je o\xc5\xbeenjen Doreom Black, unukom Phineasa Nigellusa Blacka. Naga\xc4\x91a se o tome jesu li oni Jamesovi roditelji, ali mora se uzeti u obzir i ono \xc5\xa1to je rekla J.K.R. - da su Jamesovi roditelji bili stariji po \xc4\x8darobnja\xc4\x8dkim mjerilima (\xc5\xa1to bi zna\xc4\x8dilo da su do\xc5\xbeivjeli stvarno duboku starost; Griselda Marchbanks do\xc5\xbeivjela je preko 160 godina), a Dorea je umrla sa samo 57. Ali ipak, Charlus i Dorea bili su ista generacija kao i Siriusovi roditelji, pa ta mogu\xc4\x87nost ostaje otvorena.'